Абра иеилагылоу иазхарҵаша [«ргәы шьҭызхша», АдҾ] ҳәатә шәымазар, ҳазыразны ҳашәзыӡырҩуеит» (Аус. 13:15).
Угәы шьҭызхуа ажәақәа амч ӷәӷәа рымоуп. Рубен зыхьӡу аиашьа иҳәоит: «Акыр шықәса рыҩныҵҟа сара акы саԥсамшәа схы збон. Аха зны аизара аиҳабы ажәабжьҳәара сиццеит, иара сгәы каҳаны ишыҟаз гәеиҭеит. Исымаз ацәаныррақәа анизеиҭасҳәоз, иара зҿлымҳарыла дысзыӡырҩуан. Анаҩс исеиҳәеит имаҷымқәа аус бзиақәа шыҟасҵо. Иара убас исгәалаиршәеит аԥсаатә хәыҷқәа раасҭа шәыхә ҳаракуп ҳәа Иисус ииҳәаз ажәақәа. Ари ажәеинраала лассы-лассы исгәаласыршәоит, насгьы еснагь сгәы арԥхоит. Аизара аиҳабы иажәақәа сыԥсҭазаара рыԥсахит» (Матф. 10:31). Абиблиаҿы иануп иааиԥмырҟьаӡакәа егьырҭ ргәы ашьҭыхра даара ишхадоу, уи ҳара иџьаҳшьаӡом. Апостол Павел ауриацәа иреиуаз ақьырсианцәа ирзиҩуан: «Ес-аашар аӡәи-аӡәи шәеилибажьала, шәгәаҳәара [«шәыгәқәа», АдҾ] шьҭышәхла... агәнаҳа шәаҵамлан, игәымбылџьбароу уааԥсыраны шәҽыҟашәымҵан» (Аур. 3:13). Ҳәарада, шәара ижәдыруеит ҳагәқәа шьҭибахларц азы алабжьара даара ишхадоу. Ишәгәалашәыршәар шәылшоит аӡәы ажәа хаақәа рыла шәгәы шышьҭихыз. w16.11 1:2, 3
Амцҵара иадгыло ауаа цәырҵраны иҟоуп, аҵаҩцәа амҩа иаша иаҟәганы дара рганахь ииаргаразы (Аус. 20:30).
313 шықәса ҳ. ҳ. римтәи аимператор Константин ихьаҵыз ақьырсианцәа динхаҵарак аҳасабала закәанла ишьақәирӷәӷәеит. Константин адиннапхгаҩцәа еизигеит, ԥыҭрак ашьҭахь урҭ Никеиатәи ахеилак ҳәа еицырдыруа иҟалеит. Уи аизара ашьҭахь Константин А́ри зыхьӡыз аԥшьаҩы дитҟәоит, Иисус Нцәас дахьимԥхьаӡоз азы. Феодоси императорс даныҟаз (379—395 шықәсқәа ҳ. ҳ.) Римтәи аимпериаҿы акотолицизм ихадоу динхаҵарахеит. Аҭоурыхҭҵааҩцәа ргәаанагарала амурҭаҭра злаҽны иҟаз Рим ақьырсианра аднакылеит IV ашәышықәсазы. Аха ииашаҵәҟьаны, уи аамҭазы аҵабырг иацәхьаҵхьаз ақьырсианра Рим иҟаз амурҭаҭтә хаҵарақәа адкыланы Вавилон Ду иахәҭакхеит. Уи аамҭазы ачарыц иеиԥшу Анцәа идоуҳала иалху ақьырсианцәа Анцәа имаҵ руларц азы ирылшоз зегь ҟарҵон (Матф. 13:24, 25, 37—39). w16.11 4:8, 9
Шәыгәҭыхақәа... зегьы [Иегова] изшәырха... избан акәзар Иара гәҭыха-хьаас шәимоуп (1 Пиотр 5:7).
Ҳара даара имариам аамҭазы ҳанхоит. Аҩсҭаа Аџьныш иԥсахы еибакны дыҟоуп, насгьы ҳакәша-мыкәша алым еиԥш дыцхлымуеит, ҳахьылбааидаша дашьҭоуп (1 Пиотр 5:8; Аат. 12:17). Убри аҟынтә иџьашьатәӡам ҳара, Анцәа имаҵзуҩцәа, зны-зынла агәҭынчымра ахьҳазцәырҵуа. Ажәытәан инхоз, иаҳҳәап, аҳ Давид иеиԥш иҟаз Иегова имаҵзуҩцәагьы зны-зынла агәҭынчымра ӷәӷәа рызцәырҵуан (Аԥсал. 12:3 [13:2, АдҾ]). Апостол Павел иҩуан «ауахәамақәа зегьы рҭагылазаашьа сыгәхьаан» ҳәа (2 Кор. 11:28). Аха иҟаҵатәузеи агәҭынчымра ҳиааиуашәа ҳбозар? Бзиа ҳазбо жәҩантәи Ҳаб ажәытәан имаҵзуҩцәа еснагь дрыцхраауан, иахьагьы иара ицхыраарала ҳагәҭынчымра аиааира еиҳа иаҳзымариахар алшоит. Аха ишԥа? Анцәа ҳиҳәо, Анцәа иажәа ҳаԥхьо, уи ҳазхәыцуа, Иегова иԥшьоу идоуҳа ҳақәгәыӷуа, насгьы зыгәра ҳго ауаҩы ҳгәы иҭоу изеиҭаҳәо. w16.12 3:1, 2